Tineretul PUSL a organizat astăzi, în coordonarea Laviniei Șandru, o sesiune de mentorat cu tinerii din București, având ca temă rolul relațiilor interumane în societatea românească.
Peste 100 de tineri antreprenori, studenți și elevi din București au participat la evenimentul "Manifest pentru tineret – Mentorat în dezvoltare", iar alături de coordonatorul de comunicare al PUSL au fost prezenți, pentru a-i motiva pe tineri în a-și găsi drumul în viață, Simona Man – secretarul general al PUSL, Liviu Negoiță, liderul PUSL Sector 3, respectiv Bogdan Pintileasa, liderul PUSL Sector 6.
Lavinia Șandru le-a vorbit tinerilor prezenți despre relațiile interumane și cât de importantă este comunicarea în politică.
"Relațiile interumane reprezintă interacțiunile și conexiunile pe care le stabilim cu ceilalți oameni din jurul nostru. Acestea sunt fundamentale în societatea noastră și joacă un rol crucial în dezvoltarea și bunăstarea noastră atât individuală, cât și colectivă", le-a spus Lavinia Șandru tinerilor aflați în sală.
"Comunicarea este esențială în politică, vedem de multe ori că autoritățile nu știu să comunice eficient reușitele și acestea trec neobservate. Iar la polul opus avem politicieni, din păcate mult prea mulți, care nu fac nimic pentru țară, pentru oameni, dar sunt campioni în a comunica și a păcăli electoratul. Sigur, lumea se lămurește, dar uneori este prea târziu și trebuie să așteptăm încă patru ani până se va schimba ceea ce s-a făcut greșit", le-a mai spus Lavinia Șandru, tinerilor prezenți.
Liderul PUSL Sector 3, Liviu Negoiță, după experiența celor două mandate de primar le-a spus tinerilor că "strategia de comunicare este cea care dă direcția în politică și numai așa poți să ai controlul asupra mesajelor pe care le transmite politicianul. Fiecare politician care dorește să își consolideze reputația și să gestioneze crizele de imagine apărute, atât ale sale, cât și ale partidului, trebuie să aibă în vedere o strategie pe termen lung".
Simona Man le-a vorbit tinerilor despre importanța presei în comunicarea politică.
"Anul acesta avem patru tipuri de alegeri, iar comunicarea politică este foarte importantă. În acest context nu trebuie să uităm nici de contribuția mass-mediei la viața politică! De asemenea, relațiile publice au devenit cea mai importantă și utilizată tehnică folosită în comunicarea politică. A avea o imagine favorabilă în rândul electoratului este un lucru esențial pentru un candidat", mai spus Simona Man.
Bogdan Pintileasa, după o experiență de două decade în administrația locală, le-a spus celor prezenți că, întotdeauna, comunicarea este esențială.
"Nu putem vorbi de o echipă adevărată, fără o comunicare adecvată, iar dacă ne vom uita la toate modelele de urmat vom vedea că au în comun și această trăsătură, de a ști cum să comunice. Este extrem de important să știi să te faci înțeles", a subliniat Bogdan Pintileasa.
La conferință au participat și tineri remarcabili, care le-au vorbit celor prezenți despre domeniile în care excelează. Printre ei s-au numărat Iulia Cezara Roșu, secretar general al organizației de tineret a PUSL, Marian Usturoi – expert în fonduri europene, Andrei Mihnea Mareș – expert în științe politice și relații internaționale, Marius Biro – social media manager, Vlad Andrei Boțârcă – politolog și antreprenor, sau artistul Marian Vasilescu.